ועדת החינוך, התרבות והספורט, כנסת 23, פרוטוקול מספר 139, 2021-01-11 10:30

תהלה פרידמן: שלום לכולם, היום יום שני, כ"ז בטבת התשפ"א, ה-11 בינואר 2021.

תהלה פרידמן: אני רואה את מנהלת הוועדה, יהודית גידלי, בזום.

תהלה פרידמן: כולנו פה דואגים לך וזה שאת בזום זה סימן מצוין לכך שהרגשתך משתפרת.

תהלה פרידמן: רפואה שלמה ואני מקווה שתרגישי יותר טוב.

יהודית גידלי: בוקר טוב, תודה עבור האיחולים.

יהודית גידלי: אני נמצאת כרגע בבידוד, אני ממשיכה על משמרתי בימים ובלילות.

תהלה פרידמן: תדעי לך שאימתך עלינו.

תהלה פרידמן: מקודם ראינו את השעון ונועה אמרה לי: "יהודית כבר בטח כועסת, חייבים להתחיל".

יהודית גידלי: תודה, תודה.

תהלה פרידמן: כיוון שגם יושב-ראש הוועדה, רם שפע, שוהה בבידוד, אז אני מנהלת את הדיון היום.

תהלה פרידמן: אנחנו צריכים לאשר באופן פורמלי את הרמזור, נוחו עדן, את רשימת הערים הירוקות והצהובות וממילא גם הכתומות והאדומות, שהיו לפני הסגר.

תהלה פרידמן: הסיבה לאישור, אני מזכירה שבעבר ניתנו דוחות ולא נכנסו לתוקף כי לא אישרנו את הרמזור, עד כאן ברמה הפורמלית.

 << דובר >> מירב ישראלי: נכון.

תהלה פרידמן: הסיבה המהותית לעשות את זה היא בגלל הדוחות שלא נכנסו לתוקף.

תהלה פרידמן: אנחנו מבקשים לקבל גם אינפורמציה ונקודת מבט לגבי מה קורה בתחום של דוחות ושל אכיפה על מוסדות החינוך.

תהלה פרידמן: הדיון שלנו מתמקד אך ורק במוסדות חינוך.

תהלה פרידמן: אנחנו נרצה לשמוע מה קורה עם הדבר הזה.

תהלה פרידמן: היועצת המשפטית של הוועדה, בבקשה.

 << דובר >> מירב ישראלי: הצגת את מסגרת הדיון המשפטית.

 << דובר >> מירב ישראלי: מדובר בשני תיקונים – 16,17 – שכל מה שהם קובעים זה באמת עדכון של רשימת היישובים שבהם ניתן היה לקיים פעילות חינוך.

 << דובר >> מירב ישראלי: האישור נדרש רטרו-אקטיבית מהסיבות שציינת.

תהלה פרידמן: סגר תלוי הרבה באמון הציבור, אמון הציבור תלוי בתחושה שכולם שומרים על הסגר, שהוא נאכף, ושלא כל אחד עושה דין לעצמו.

תהלה פרידמן: אנחנו מקבלים דיווחים מהשטח שמציגים תמונה מעורבת.

תהלה פרידמן: נראה שרוב מוסדות החינוך סגורים אך לא כולם.

תהלה פרידמן: מדובר בעיקר בערים, אני מחזיקה לפני את הנתונים של ירושלים הנכונים ל-7 בינואר, שליש מהילדים החולים במדינה הם ירושלמים, מתוכם אנחנו מדברים על 2,575 במגזר החרדי, 733 במגזר הכללי ו-163 במגזר הערבי.

תהלה פרידמן: כיוון שהתחלואה מתרכזת באופן הזה, וכיוון שאנחנו יודעים על התופעה של בתי ספר פתוחים, אז אנחנו רוצים לשמוע נתונים על האכיפה המשטרתית וכן על מקומן של העיריות בסיפור הזה.

תהלה פרידמן: אלו דברי הפתיחה.

תהלה פרידמן: רם שפע, בבקשה.

רם שפע: בוקר טוב לכולם.

רם שפע: אכן, מבידודי בקיבוצי היקר, העיקר שיהודית מרגישה טוב.

רם שפע: אני כבר חווה בידוד רביעי אז יש לי ניסיון בתחום.

רם שפע: כמו שאמרה תהילה, בסופו של דבר התפקיד שלנו בכנסת הוא ללוות כל הזמן את החלטות הממשלה.

רם שפע: התכנסנו כדי לאשר את רשימת הערים האדומות, זה מגיע אחת בשבוע לוועדה.

רם שפע: באופן פורמלי וכפועל יוצא מזה יש לנו את האפשרות לוודא שהקנסות יינתנו ברגע שהמשטרה תאכוף את ההנחיות ותצטרך לתת קנס למוסד חינוך פתוח כמו שראינו בעבר.

רם שפע: גם עכשיו אנחנו רואים, זה לא נראה שזה בהיקפים גדולים, אבל בכל זאת כל פתיחה וכל עבירה שהמדינה לא אוכפת – זה הדבר שאנחנו צריכים לדאוג שקורה בצורה הטובה ביותר.

רם שפע: בסופו של דבר אמון נבנה אך ורק כשיש שוויון, שקיפות, וכשרואים את הנתונים ויודעים לעקוב אחריהם, ולא מכל מיני סרטונים שמריצים בווצאפ ואף אחד לא יודע מה האמינות שלהם.

רם שפע: תפקידה של הכנסת הוא לפקח ולוודא שהתהליכים מתנהלים כמו שצריך וגם לאשר את התקנות של הערים האדומות.

רם שפע: כידוע, אנחנו ניצבים בפני סגר מוחלט וכל מערכת החינוך סגורה.

רם שפע: הילדים משלמים מחירים כבדים מאוד.

רם שפע: כשהם משלמים את המחירים האלה צריך לפחות לוודא שהסגר הופך להיות אפקטיבי.

רם שפע: ברגע שתהיה שוויוניות וכולם יהיו סגורים אז יש סיכוי שנצא ממנו מהר יותר ונוכל להחזיר לילדים את השפיות.

רם שפע: אני רוצה לומר יישר-כוח לכל צוותי החינוך המיוחד ואנשי הפנימיות שעושים עבודה קשה בתקופה מאתגרת זו, אני מקווה שהם יתחסנו בימים הקרובים, רבים הבינו שיש לדאוג לצוותים אלו.

תהלה פרידמן: רם, יש עדכון לגבי הדבר הזה?

רם שפע: זה קורה, זה עוד לא התחיל, זה יתחיל לקרות בימים הקרובים.

רם שפע: אני עם יד על הדופק ולשמחתי הרבה מאוד גופים מבינים שזה מה שצריך לקרות עכשיו – ראש הממשלה, שר הבריאות – אני בקשר איתם כדי לוודא שזה קורה כמה שיותר מהר.

רם שפע: תודה לחברת הכנסת תהילה פרידמן שתנהל את הדיון בגאון.

תהלה פרידמן: תודה רבה.

תהלה פרידמן: משה טור-פז, בבקשה.

משה טור פז: תודה.

משה טור פז: סמלי בעיני שאנחנו מאשרים היום את הרמזור, נוחו עדן.

משה טור פז: אני חושב שלו היה רמזור רציני אז יכול להיות שלא היינו נמצאים היום בעיצומו של סגר שלישי.

קטי קטרין שטרית: מי כבודו?

תהלה פרידמן: חבר הכנסת החדש, משה טור-פז.

קטי קטרין שטרית: לפחות שנכיר.

תהלה פרידמן: צודקת.

משה טור פז: נעים מאוד.

תהלה פרידמן: זה קורה עכשיו בכל הדיונים שאנשים יושבים ולא יודעים עם מי הם יושבים.

משה טור פז: אני אומר שבעיני המפתחות כרגע הם אמון ואכיפה.

משה טור פז: לפי הנתונים שנמסרו כאן ותמונות שאני מקבל בווצאפ אז יש כאן פער מסוים.

משה טור פז: זה לא מפליא שהרבה מאוד מהתחלואה מתרכזת בעיר ירושלים ובחלק קטן מהמגזר החרדי.

משה טור פז: רוב תלמודי התורה וכמעט כל הסמינרים סגורים.

משה טור פז: ישנם בודדים יוצאים מן הכלל בפלגים קיצוניים שמצפצפים לא רק על המדינה – וזה לצערנו מובן מאליו – אלא גם על החברה עצמה.

קטי קטרין שטרית: צריך להדגיש שמדובר בקיצוניים.

קטי קטרין שטרית: מדובר על תולדות אהרון שגם ככה לא מכירים במדינה.

משה טור פז: הפלג הירושלמי, נכון.

תהלה פרידמן: המספרים הם גדולים, זה לא רק.

משה טור פז: המספרים הם גדולים מדי.

משה טור פז: הסיפור הוא האמון והסיפור הוא האכיפה.

משה טור פז: זה השדה שאנחנו נמצאים בו עכשיו.

משה טור פז: גם החברות שבתוכן נפתחים בתי הספר - - -

קטי קטרין שטרית: תוקפים את החרדים כל הזמן, אז בואו נבדיל.

תהלה פרידמן: ברור.

קטי קטרין שטרית: נבדיל בין הפלגים.

תהלה פרידמן: אני חושב שהחברה החרדית גם היא רוצה מאיתנו יותר אכיפה כלפי הקיצוניים שבתוכה כדי לשמור עליה.

תהלה פרידמן: זה מסר מאוד חשוב גם לעיר ירושלים וגם בכלל, תודה רבה.

תהלה פרידמן: תודה רבה.

תהלה פרידמן: תגיד לי רק נתון אחד.

תהלה פרידמן: מהיכרותך, כמה מוסדות בירושלים במגזר החרדי הם מוסדות פטור, וכמה שייכים למוכר שאינו רשמי?

משה טור פז: יש בערך 200 מוסדות חרדיים בעיר ירושלים.

משה טור פז: המוסדות מוכרים על ידי המדינה ומתוקצבים, חלק במעמד של מוכר שאינו רשמי, וקרוב ל-100 הם במעמד של מוסדות פטור.

משה טור פז: אבל, אלו שפתוחים עכשיו הם לא אלה ולא אלה.

משה טור פז: חלקם לפחות מוסדות שלא מוכרים על ידי המדינה.

תהלה פרידמן: כמה כאלה יש?

משה טור פז: יש עשרות כאלו, בעיקר בירושלים ובית שמש.

משה טור פז: מוסדות שהם בעצם פירטיים.

משה טור פז: בשנת 2016 מנכ"לית משרד החינוך מסרה שיש כ-40,000 תלמידים חרדים בישראל שלומדים במוסדות שלא מוכרים על ידי המדינה.

משה טור פז: 40,000 תלמידים.

קטי קטרין שטרית: אני חושבת שזה נתון שהוא לא אמיתי.

קטי קטרין שטרית: כל הרשתות, אני פתרתי בעיה מאוד קשה בוועדת כספים בנושא של המוכר שאינו רשמי.

קטי קטרין שטרית: שם יש את הנתונים שאתה מציג אבל זה לא המספר.

קטי קטרין שטרית: בסך הכול הכללי, כולל מזרח ירושלים, כולל בתי הספר הנוצריים, אנחנו מדברים על 136,000 ילדים.

קטי קטרין שטרית: מתוכם הפטור שהוא הגוף שאתה מדבר עליו, זה הגוף שלא מקבל מהמדינה שום דבר.

משה טור פז: לא, לא, לא.

משה טור פז: קטי - - -

קטי קטרין שטרית: יש את החינוך הממלכתי, הממלכתי דתי, חרדי – מעיין החינוך התורני והחינוך העצמאי – ויש את המוכר שאינו רשמי.

קטי קטרין שטרית: למה התעסקנו בזה?

קטי קטרין שטרית: בגלל העניין של התגמול שמקבלים פר-ילד.

קטי קטרין שטרית: זה בכלל, בכל הארץ.

קטי קטרין שטרית: 136,000 תלמידים שנמצאים במוכר שאינו רשמי, מכניסים בתוכם את המגזרים הבאים: מוסדות הפטור – מוסדות שלא מכירים במדינה ולא רוצים שום פיקוח – אבל בגלל חוק חינוך חובה אנחנו צריכים להעניק להם 75% מהמענק.

קטי קטרין שטרית: עד עכשיו, בגלל שלא היה תקציב, זה ירד ל-30%.

קטי קטרין שטרית: בוועדת הכספים ניסינו להחזיר את זה בחזרה כי מדובר בתלמידים של בתי הספר הנוצריים, מזרח ירושלים, החרד"לניקים – שהם במוכר שאינו רשמי.

קטי קטרין שטרית: לכן המספר שאתה מגיע אליו, של 40,000 הוא קצת מופרז.

משה טור פז: ברשותך, יש בעיר ירושלים נכון לשנה שעברה כמעט 300,000 תלמידים.

משה טור פז: מתוכם למעלה מ-100,000 רשומים במשרד החינוך בחינוך החרדי.

משה טור פז: אני לא דיברתי על התלמידים האלה.

משה טור פז: יש ברחבי מדינת ישראל 80,000 ילדים בסך הכול, קצת יותר ממחציתם חרדים, שלא רשומים בשום מוסד שמוכר על ידי המדינה ולא מקבלים תקציב, אפילו שקל, מהמדינה.

משה טור פז: אני דיברתי על ילדים אלו.

משה טור פז: מדובר במוסדות שהם פרטיים לחלוטין ושייכים לשני זרמים עיקריים בחברה החרדית: תולדות אהרון על שבעת גווניה, ומוסדות הפלג הירושלמי.

משה טור פז: מה שמאפיין אותם זה שהם לא רשומים.

משה טור פז: אני יכול לקחת אתכם, זה מרחק הליכה מכאן, למוסדות שכאלו.

משה טור פז: הם לא רשומים במשרד החינוך, הם לא באלו שמקבלים 30%, הם מקבלים 0%.

משה טור פז: אבל מדובר בילדים של מדינת ישראל.

משה טור פז: אני ישבתי אצל יואלי שקרוייס, קמב"ץ העדה החרדית, בבית.

משה טור פז: אמרתי לו: "אלו המספרים שלנו, כמה המספרים שלך?".

משה טור פז: המספרים אצלו היו בערך אותו דבר, 40,000 ילדים בעיקר בירושלים ובבית שמש, היום בקהילות נוספות, שלומדים בבתי ספר פירטיים.

משה טור פז: למה אני מזכיר זאת?

משה טור פז: לדעתי החברה החרדית קוראת למדינה ומבקשת שנעשה סדר.

משה טור פז: מי שפותח עכשיו מפר את הוראות הרב קנייבסקי, מפר את הוראות גדולי הרבנים וגם מפר את הוראות המדינה.

משה טור פז: תעזרו לנו לעשות סדר אצלנו בבית, זו בקשתם.

תהלה פרידמן: בחסידויות הזרם המרכזי סגור?

משה טור פז: סגור למיטב ידיעתי ברובן המוחלט.

משה טור פז: האדמ"ורים נתנו הנחיות חד-משמעיות ועד כמה שאני יודע הן גם נאכפות.

תהלה פרידמן: רפ"ק ליליאן סגס, אחראית על מדיניות אכיפה.

ליליאן סגס: אני ראש מדור אבטחת מוסדות חינוך, זה התפקיד שלי בחטיבת האבטחה של משטרת ישראל.

ליליאן סגס: בימים אלה אני מסייעת למערך ההסברה של משטרת ישראל.

ליליאן סגס: אני יכולה לתת לכם נתונים על הנושא של מדיניות האכיפה ואיך משטרת ישראל רואה את האכיפה במוסדות החינוך כפי שציינתם.

ליליאן סגס: אני שמחה לבשר שמשטרת ישראל אוכפת בצורה שוויונית למרות הניסיון להציג זאת אחרת במדיות השונות.

ליליאן סגס: הנתונים מדברים בעד עצמם.

ליליאן סגס: אני רוצה לתת דוגמאות פעילות מבית"ר עילית וממודיעין עילית של בתי ספר, במשורה, ולו מהסיבה הפשוטה שנוכחות של משטרת ישראל בקרב תלמידים זה לא דבר רצוי.

ליליאן סגס: בשל מגבלות הסגר, וברור לנו נושא האמון של הציבור במשטרת ישראל בימים אלו.

ליליאן סגס: האכיפה מתחילה ומסתיימת מול מנהל המוסד שאחראי על ניהול המוסד, הפעילות מתבצעת מולו וכוללת קנס.

ליליאן סגס: אמר קודם לכן חבר הכנסת טור פז שבמוסדות חינוך שלא מקבלים מימון ממשרד החינוך מדובר ב-40,000 תלמידים ולצערנו זה לא מעט.

ליליאן סגס: אנחנו לא רואים את עצמנו לבד בצריח, בנושא האכיפה יש גם את הרשות המקומית, גם של אנשי משרד החינוך.

ליליאן סגס: אנחנו עושים המון פעילות מניעתית והסברתית מול המנהיגים המקומיים.

ליליאן סגס: בסוף הנגיף לא מבדיל בין אף אחד מחלקי האוכלוסייה, זה פוגע בכולנו.

ליליאן סגס: המטרה של משטרת ישראל היא לבצע אכיפה שוויונית, ובכל מקום שאנחנו רואים את ההפרה של הנחיות התקש"ח אנחנו נמצאים שם, בטח בסגר הנוכחי, ללא פשרות ובנחישות ומבצעים פיזור על ידי מנהל המוסד החינוכי ובסיוע הרשות המקומית.

תהלה פרידמן: יש לך נתונים לגבי מספר דוחות שחולקו.

ליליאן סגס: אני לא יודעת להגיד ספציפית לגבי המגזר החרדי, אבל אני יכולה לראות - - -

תהלה פרידמן: מעניין אותי לגבי מוסדות חינוך.

ליליאן סגס: אני אפתח את המערכת ואחזור אלייך עם תשובות.

תהלה פרידמן: דיברנו על התפקיד של הרשויות המקומיות.

תהלה פרידמן: נציגי ירושלים וביתר עילית סירבו להשתתף בדיון.

תהלה פרידמן: אשמח לשמוע את מרכז השלטון המקומי.

תהלה פרידמן: ראינו ראשי רשויות שירדו בעצמם לשטח, מיכל מנקס ממרכז השלטון המקומי, בבקשה.

מיכל מנקס: תודה רבה, אני שמחה על הדיון ואני שמחה על החיבור שעשיתם.

מיכל מנקס: הסיפור של אי-אכיפה ועקיפת החוק על ידי גורמים כאלו ואחרים משמעו שכל מי ששומר חוק ומקיים את הוראות המדינה יכול להיפגע ביום שאחרי.

מיכל מנקס: זאת אומרת שהצלחת הסגר לא תלויה ב-99% מתושבי ישראל אלא תלויה בדיוק באותו אחוז שמסכן את כולנו.

מיכל מנקס: אני רוצה לדבר על שלושה מישורי סמכות ומה ניתן לעשות: הסמכות להורות לעובדים לא להגיע לעבודה נתונה למשרד החינוך.

מיכל מנקס: הסמכות להטיל קנס על מוסד חינוך שפתוח בניגוד לתקנות הקורונה, להבדיל מחוקים אחרים, היא של הרשות המקומית והמשטרה.

מיכל מנקס: הסמכות הזו אומרת הטלת קנס.

מיכל מנקס: הטלת קנס לא תוביל בהכרח לפתרון הבעיה כמו שכבר ראינו.

מיכל מנקס: הסמכות להוציא צווי סגירה מינהליים, בשונה מעסקים, כשמדובר במוסד חינוך לאף גורם אין סמכות להוציא צו סגירה מינהלי בהתאם לתקנות הקורונה.

מיכל מנקס: לשוטרים, לעומת זאת, יש סמכות לתת הוראה להתפזר, לפנות את המקום שאסורה פתיחתו ולפזר התקהלות.

תהלה פרידמן: אתה אומרת לנו שיש לכם סמכות לסגור עסק שמפר הוראות קורונה ואין לכם סמכות לסגור מוסד חינוכי שעושה זאת?

מיכל מנקס: בדיוק.

מיכל מנקס: לכן אני אומרת שצריך לראות מה המדינה איפשרה בתקנות הקורונה.

מיכל מנקס: קנסות ניתן להטיל.

מיכל מנקס: אני חושבת שציינה פה ליליאן, בצדק, שנדרש פה שיתוף פעולה.

מיכל מנקס: שיתוף הפעולה מתרחש אלא שברור לכולם שהאכיפה של הרשות המקומית או ההגעה ומתן קנס לא יפתרו את הבעיה.

מיכל מנקס: צריך לאפשר פה, בכפוף לתקנות, פיזור של התקהלות אסורה.

מיכל מנקס: זה בידי המשטרה ואני לא בטוחה שזה קורה.

מיכל מנקס: מרכז השלטון המקומי כינס אתמול את ההנהלה שלו ואני מניחה שראיתם ושמעתם.

מיכל מנקס: התסכול הוא גדול משום שאנחנו מקפידים ואוכפים, האכיפה ברשויות המקומיות היא ביתר שאת בימי הסגר, התסכול גדול משום שלא יכול להיות שמוסדות חינוך מסוימים ירגישו כנענשים.

מיכל מנקס: היום התבשרנו שלראשונה אין אף יישוב אדום לפי הרמזור.

מיכל מנקס: רשויות רבות הן ירוקות והן נענשות ורואות איך לאור היום נעשה פה פשוט עוול למי ששומר חוק.

מיכל מנקס: חייבים לעשות מעשה, אנחנו לא נוכל להמשיך לתת קנסות לעסקים ולתושבים בתחומינו כשהמדינה לא עושה דבר באכיפה עד תום כנגד מוסדות חינוך פתוחים, תודה.

תהלה פרידמן: תודה רבה.

תהלה פרידמן: ליליאן ממשטרת ישראל חזרה עם נתונים.

תהלה פרידמן: נאמרו פה דברים קשים מאוד על היכולת של רשויות לאכוף כאשר אין אכיפה שוויונית.

ליליאן סגס: לגבי דבריה של מיכל מנקס: אנחנו, כשמגיעים למקום, לא רק נותנים את הדוח למנהל המוסד ומאפשרים למוסד להתנהל כרגיל.

ליליאן סגס: ממש לא, נהפוך הוא.

ליליאן סגס: כשאנחנו מגיעים למוסד כזה המנהל מתקשר להורים וההורים מתפזרים.

ליליאן סגס: בואו ניתן נתונים מדויקים: בירושלים יש שמונה מוסדות חינוך כאלה, במרכז –1.

ליליאן סגס: בצפון יש עוד שניים כאלו, בש"י שניים, בתל אביב ארבעה דוחות ובדרום שניים.

תהלה פרידמן: ממתי הנתון?

ליליאן סגס: מאתמול.

ליליאן סגס: עוד הבהרה מאת היועץ המשפטי שלנו: אין סמכות לסגור בית ספר בגלל הפרת הוראות קורונה.

ליליאן סגס: גם לרשויות אין סמכות כזו.

ליליאן סגס: למשטרת ישראל ודאי אין.

קטי קטרין שטרית: אבל יש לכם סמכות להגיע לשם, עצם הנוכחות שלכם שם היא חשובה.

קטי קטרין שטרית: לאו דווקא בפן של סגירה.

קטי קטרין שטרית: מדובר כאן באמירה.

קטי קטרין שטרית: היום הציבור רוצה אמון בכל המערכות.

קטי קטרין שטרית: לכם יש חלק גדול מאוד כי הרשויות לא יכולות לסגור את המוסדות המפרים.

קטי קטרין שטרית: לעומת זאת, ברגע שרואים נוכחות של משטרה, העניין הופך להיות אחרת לגמרי.

קטי קטרין שטרית: יש לכך משקל גדול.

ליליאן סגס: אני מסכימה עם דברייך לחלוטין.

תהלה פרידמן: אני רוצה לומר שקנס יום אחד זה משהו אחד, אבל אם יש ביקור של המשטרה אחת לשעה או כל יום זה יכול להצטבר לסכומים משמעותיים.

קטי קטרין שטרית: נכון, ובטוח שתתפתח גם תגרה, ואז אפשר לעצור, חד-משמעית.

קטי קטרין שטרית: המשמעות היא שהאנשים האלה גורמים למוות.

קטי קטרין שטרית: זהו, זה מוות, אין מילה אחרת.

קטי קטרין שטרית: בעיקר במוטציה הזאת, זה גורם למוות.

קטי קטרין שטרית: יש שתי ילדות פחות מבנות 10 מונשמות עקב הקורונה.

קטי קטרין שטרית: יצא לי אתמול לקרוא כמה מחקרים.

קטי קטרין שטרית: המוטציה הבריטית והמוטציה הדרום אפריקאית פוגעת גם בילדים והצעירים.

קטי קטרין שטרית: אני לא מתיימרת לדעת איך וכמה, אבל ברגע שמדובר בשתי ילדות בנות פחות מ-10 ששוכבות מונשמות אז זה מתחיל להדאיג.

תהלה פרידמן: מאוד.

תהלה פרידמן: ליליאן, אני מאמינה שנעשה את זה באופן תדיר ככל שיורשה לנו משפטית.

תהלה פרידמן: התחושה היא שהאכיפה נעשית לא רק לא שוויונית, המספרים שאמרת הם מספרים קטנים.

תהלה פרידמן: שמונה מוסדות בירושלים זה מאוד מעט.

תהלה פרידמן: יש ציפייה של אזרחי ישראל שתהיה יד קשה, לפחות בהקשר של מוסדות חינוך.

תהלה פרידמן: תודה עבור מסירת הנתונים המהירים.

קטי קטרין שטרית: יש לזה משמעות.

קטי קטרין שטרית: אתמול התכנסו ראשי ערים ואמרו שנדרשת אכיפה.

קטי קטרין שטרית: לא הגיוני שאצלנו כן תהיה אכיפה ובמקומות מסוימים לא תהיה אכיפה.

קטי קטרין שטרית: הדבר ההזוי הזה שיש שבת חתן בתוך מאה שערים והמשטרה לא נכנסת לשם, אין לי מושג מה הסיבה, זה מכרסם באמון הציבור.

קטי קטרין שטרית: זה מרסק את אמון הציבור.

קטי קטרין שטרית: חד-משמעית.

תהלה פרידמן: אני רוצה לפנות לנציגי משרד המשפטים.

תהלה פרידמן: אני יודעת למה אין סמכות לסגור בתי ספר, הייתי שם בוועדת החוקה, אני רוצה לשאול את ממונה הייעוץ המשפטי על הסמכות לשלול תקציב מבית ספר שמפר הוראות קורונה.

תהלה פרידמן: בתי ספר שלא מתוקצבים זה לא רלבנטי, אבל השאלה אם כל מי שפתוח באמת לא מתוקצב.

תהלה פרידמן: אני לא יודעת.

תהלה פרידמן: האם יש למדינת ישראל סמכות לשלול תקצוב מבית ספר שמפר - - -

משה טור פז: אולי יש פה מישהו מפיקוח ובקרה של משרד החינוך.

תהלה פרידמן: לירן שפיגל, שלום.

לירן שפיגל: שלום רב, שאלת האכיפה של מוסדות שמפירים את הנחיות הקורונה נדונה כמה פעמים בוועדה ואנחנו הבהרנו שהכלי הנכון והמתאים לאכוף את הנחיות הקורונה זה דרך תקנות הקורונה.

לירן שפיגל: זה נכון שיש אפשרות למשרד, מכוח דיני החינוך אנחנו יכולים להוציא צווי סגירה או לבטל רישיונות או לעצור תקצוב.

לירן שפיגל: הכלים האלה לא מתאימים לעניין זה.

לירן שפיגל: כדי לעצור תקצוב, בהנחה שאפשר זה מצריך מסלול מינהלי של הליכי שימוע לפני שמבצעים את עצירת התקצוב.

לירן שפיגל: האפקט יכול להיות שפשוט לא נעצור תקצוב.

לירן שפיגל: ההליך - - -

תהלה פרידמן: לירן, יש בתי ספר שהיו פתוחים במשך חודשים למרות שהיה אסור, זה לא שלא היה לכם זמן.

לירן שפיגל: אני מדבר על האפקטיביות של ההליך ביחס למוסד.

לירן שפיגל: בהנחה שאנחנו יודעים שיש מוסד שפתוח אז המסלול הנכון והמתאים הוא הדין הספציפי שתיקנו לצורך העניין, לשם כך ישנן התקנות.

תהלה פרידמן: אני לא מבינה, לירן.

קטי קטרין שטרית: לירן, כשאני הייתי ראש מטה של שר החינוך, היו מוסדות כאלו, חלקם של המוכר שאינו רשמי, אם הם היו מאחרים ביום אחד של הגשת דוח הייתם נועלים להם את התקציב.

קטי קטרין שטרית: עכשיו אנחנו מדברים בבריאותם של התלמידים, אז בוא נניח שאותם בעלי מוסדות הם חסרי אחריות וזה לא מעניין אותם שהילדים ידביקו את ההורים, את הסבא והסבתא וכולי.

קטי קטרין שטרית: אתם לא חשבתם, לא היה לכם איזשהו תהליך חשיבה לגבי השלטת סנקציות על מוסד שמפר חוק?

קטי קטרין שטרית: כל התקופה הזו לא חשבתם על כך?

קטי קטרין שטרית: אנחנו כבר בסגר שלישי.

קטי קטרין שטרית: הרי הם לא יעזו, 80% מהמוסדות לא יעזו לא להגיש לכם את הדוחות בזמן שמא תעצרו להם את התקציב.

קטי קטרין שטרית: לא חשבתם שברגע שאתם מצילים חיים אולי כדאי לממש סנקציה כזו או אחרת, זה לא עלה לכם בראש?

לירן שפיגל: המשרד קיים לאורך כל הדרך דיונים לגבי הדרך הנכונה שבה אפשר לנסות לקדם את קיום ההנחיות.

לירן שפיגל: אני חוזר ואומר: נכון שהמשרד מתקצב.

לירן שפיגל: יש תנאים לקבלת תקצוב ממשרד החינוך והתנאי הוא הגשת המסמכים, אחרת אין טעם בתקצוב גוף שלא ידוע מה מצבו.

לירן שפיגל: מצד שני יגידו שאנחנו מתקצבים גופים ואנחנו לא יודעים מה קורה שם והכסף יורד לטמיון.

לירן שפיגל: אני אומר שעצירת תקצוב היא לא סנקציה, זו שאלה של זכאות.

לירן שפיגל: אם אתם מדברים בשפה של סנקציות, בתקנות יש סנקציות.

לירן שפיגל: הפעלת מוסד בניגוד לכללים גוררת קנס.

קטי קטרין שטרית: אני לא מסכימה.

תהלה פרידמן: האמת היא שאני לא מבינה.

תהלה פרידמן: האם זה לא יוצר מצב - - -

קטי קטרין שטרית: זאת הסנקציה ב-ה' הידיעה.

תהלה פרידמן: לירן, אני מבינה שאתם לא נותנים עונשים, אני רק לא מצליחה להבין האם זה לא מייצר מצב שבו המדינה מפירה חוק בעצמה.

תהלה פרידמן: אם המדינה מתקצבת מוסדות מפירי חוק, זה לא ברור לי הדבר הזה.

משה טור פז: אני רוצה להציע משהו: בתחומים אחרים יש מושג שנקרא "אכיפה משולבת".

משה טור פז: בסוף משרד הבריאות לא עומד לבד במערכה.

משה טור פז: אני שומע בדבריך נימה של חוסר נוחות.

משה טור פז: אתה אומר שזה נמצא בגזרת תקנות הקורונה ואנחנו אומרים משהו אחר.

משה טור פז: אנחנו זקוקים לאמון הציבור, וזה יגיע כאשר הציבור יראה את משרדי הממשלה עובדים ביחד.

קטי קטרין שטרית: אז ברוך הבא לעולם הפקידות במוסדות.

קטי קטרין שטרית: גם אני הגעתי כטבולה ראסה ונטולת כל דעה בנושא.

קטי קטרין שטרית: אני מזדעזעת כל פעם בכל הוועדות מהשיטה של זריקת האחריות עם מישהו אחר.

קטי קטרין שטרית: הדבר הראשון שמשרד החינוך היה צריך לעשות לאור זה שהוא כל הזמן אומר: "לפתוח, לפתוח" אז כשסוגרים – לסגור הרמטית.

קטי קטרין שטרית: לא כל הזמן לריב עם כל העולם.

תהלה פרידמן: אני רק רוצה לומר שהמצב - - -

קטי קטרין שטרית: אני יושבת בוועדת הכספים, שם אני שומעת את כל אותם בעלי מוסדות שמתחננים.

קטי קטרין שטרית: אתן דוגמה לסנקציה: אם המוסד לא נתן את המסמכים ידנית ושלח בפקס אז עוצרים לו תקציב.

קטי קטרין שטרית: תראי על איזה דקויות מדברים לעומת אי-הטלת סנקציות על מי שגורמים לילדים חולים.

קטי קטרין שטרית: יש מילה אחת – בולשיט.

תהלה פרידמן: צריך לומר ביושר שהסיבה שאין סמכות בחוק הקורונה לסגור בתי ספר שמפירים הנחיות היא לא בגלל משרד החינוך אלא בגלל הדרג הפוליטי.

קטי קטרין שטרית: מה זה דרג פוליטי, תהילה.

תהלה פרידמן: ישבתי בוועדת חוקה.

קטי קטרין שטרית: תהילה, אנחנו יושבים כאן כמה דקות ושומעים את המשטרה שאומרת שהיא לא יכולה, ושומעים את מרכז השלטון המקומי שאומר שהוא לא יכול, ושומעים את משרד החינוך שאומר שהוא לא יכול.

קטי קטרין שטרית: עם כל הכבוד, אם מישהו מהדרג הפוליטי עושה חלילה משהו שלא מצא חן בעיני הדרג הפקידותי מיד את רואה אותם נסערים כי הזיזו להם את הגבינה.

קטי קטרין שטרית: אני חושבת שצריך להפסיק עם הראש הקטן וצריך להתחיל להגדיל ראש.

קטי קטרין שטרית: מדובר במגיפה שגורמת למצב חברתי, בריאותי וכלכלי קשה מאוד.

קטי קטרין שטרית: אני חושבת שמישהו צריך לקרוא לכולם לשבת יחד ולבדוק אלו אמצעים ואלו אפשרויות.

קטי קטרין שטרית: יש, השבח לאל, יועצים משפטיים בשפע בכל משרד.

קטי קטרין שטרית: צריך להחליט על סנקציות כלפי הפרות.

קטי קטרין שטרית: ראשי ערים ישמחו מאוד, האוכלוסייה תשמח מאוד וגם ההורים ישמחו מאוד.

קטי קטרין שטרית: אי-אפשר שילד אחד יגיע למוסד וילד אחד לא יגיע.

תהלה פרידמן: לירן, אני חוזרת אליך, אני חייבת לומר שזו תשובה מתסכלת.

תהלה פרידמן: אני מבינה את מה שאתה אומר אבל תוכן הדברים מתסכל.

תהלה פרידמן: אפשר לעשות את זה, ואם אי-אפשר לעשות את זה, איך יכול להיות שמדינת ישראל מתקצבת מוסד מפר חוק?

תהלה פרידמן: יש תקנות בריאות ציבור, האם אין שום דרך לעשות את זה?

לירן שפיגל: זו לא השאלה.

לירן שפיגל: השאלה היא, בתקנות סמכויות מיוחדות הכניסו בכוונה סעיפים ספציפיים לעניין קנסות.

לירן שפיגל: ההבדל בין קנס לבין מנגנון עצירת תקצוב הוא מהותי.

לירן שפיגל: קנס ניתן להטיל מהרגע להרגע, יש לו אפקט מחנך וגם אפקט מצנן.

לירן שפיגל: אפשר לבצע הליכי עצירת תקצוב לגבי נושאים רבים, המשרד משתמש בכלי הזה, אבל כשיש כלי ייעודי בדוגמת קנס, כאשר המשרד דואג לקדם את ההנחיות בדרכים אחרות – אנחנו מפרסמים הנחיות, מתדרכים את המפקחים שלנו – במקרים שבהם מפקחים נתקלו במוסדות שמפירים את ההנחיות הם העבירו את המידע למשטרה – במקרה הזה המשרד פועל בכלים שנתונים לו.

לירן שפיגל: - - -

תהלה פרידמן: מדובר בחודשים ארוכים שהילדים שלנו ישבו בבית וילדים במוסדות פטור ומוסדות מוכר שאינו רשמי למדו כרגיל.

תהלה פרידמן: הדבר הזה ריסק את אמון הציבור בהחלטות הקורונה, ובצדק.

תהלה פרידמן: התשובה "אין דרך" פשוט לא אפשרית.

תהלה פרידמן: אין מדובר כאן בהפרה חד-פעמית, אני מנסה לדמיין הפרות חוק אחרות שהייתם אומרים: "אין מה לעשות, אנחנו נמשיך לתקציב את המוסד למרות ההפרות".

לירן שפיגל: זה לא מה שאני אומר, אני אומר משהו אחר:

לירן שפיגל: אם היו מביאים לנו נתונים של בתי ספר שפתוחים בניגוד לדין אנחנו מפנים למשטרה את השמות והנתונים.

לירן שפיגל: זה לא המקרה שבו אין הוראה, שאני משתמש בכלי התקציבי - - -

תהלה פרידמן: זה בסדר שהעברתם למשטרה, אבל במשך חודשים, אם בית ספר מפר חוק באופן קבוע אז למה מדינת ישראל - - -

לירן שפיגל: אם יש בית ספר שעושה זאת אז אנחנו יכולים לטפל בו בכמה אופנים.

לירן שפיגל: אני לא חייב ללכת דווקא על המסלול של הקנסות.

תהלה פרידמן: מה זה "אם"?

תהלה פרידמן: הם פתוחים כבר חודשים רבים.

לירן שפיגל: יביאו לנו בית ספר כזה ואנחנו נבחן את המקרה.

לירן שפיגל: אני אומר עוד פעם, עדיין, למרות - - -

קטי קטרין שטרית: מה זאת אומרת: "נבחן את המקרה", מה תעשו?

קטי קטרין שטרית: למה כוונתך?

לירן שפיגל: יש כל מיני כלים שאפשר להפעיל.

קטי קטרין שטרית: אז פרט בפנינו.

קטי קטרין שטרית: זה חשוב מאוד, אנחנו מדברים על אמון הציבור.

קטי קטרין שטרית: יש מנהלי בתי חולים שמדווחים על קריסה עקב העומסים הכבדים.

קטי קטרין שטרית: בואו ננסה לסייע על ידי כך שנפתח את הראש וננסה להיות יצירתיים.

קטי קטרין שטרית: לא נסתכל רק על ד' אמות של משרד החינוך אלא קצת מעבר לזה.

קטי קטרין שטרית: אתה אומר "המשטרה", המשטרה לא סוגרת מוסדות.

קטי קטרין שטרית: המשטרה אין לה סנקציות, לכם יש, אתם אחראיים על התקציבים והאישורים.

קטי קטרין שטרית: ללא אישור שלכם מוסד שכזה לא יתקיים.

קטי קטרין שטרית: האישורים האלה הם קריטיים.

קטי קטרין שטרית: אני יודעת כמה מנהלי מוסדות מכתתים רגליים, מפעילים פוליטיקאים, כדי לקבל את האישור הנכסף של משרד החינוך.

קטי קטרין שטרית: אז אתה רוצה להגיד לי שלכם אין יכולת?

קטי קטרין שטרית: אתם יושבים על ביצת התרנגולת, לא אף אחד אחר השאלה היא כמה הייתם יצירתיים וניסיתם לעצור את מחול השדים הזה.

קטי קטרין שטרית: אלו סנקציות אתם יכולים להפעיל כדי שבעלי מוסדות פושעים שמפירים את החוק, את הוראות משרד החינוך, הרי זה עניין של משרדים.

קטי קטרין שטרית: משרד הבריאות מחליט שצריך לסגור – אנחנו ממושמעים – גם משרד החינוך אמור להתיישר.

תהלה פרידמן: תודה, קטי.

תהלה פרידמן: תודה, לירן.

תהלה פרידמן: דוקטור אפרת אפללו - - -

קטי קטרין שטרית: מסמסים לי כרגע: "מוסד שאין לו סמל מוסד אינו בית ספר ואינו גן, וניתן לפזר אותו כמו כל מקום אחר" בדיוק כמו שאפשר להיכנס למסיבה ולפזר אותה.

קטי קטרין שטרית: עוד כתוב: "צריך להכריז, מוסדות בעלי סמל מוסד לא יקיימו לימודים, ולכן כל שוטר או פקח רשות שמוצא התכנסות במתקן, גם אם יש שלט של בית ספר, ניתן להטיל קנס אישי על המפעילים בניגוד להנחיות הממשלה ופוגעים בחיי אדם".

קטי קטרין שטרית: זאת אומרת שיש פתרונות, רק פשוט - - -

תהלה פרידמן: יש פתרונות ואין רצון.

קטי קטרין שטרית: בדיוק, כל אחד זורק את האחריות על מישהו אחר בזמן שהאחריות נמצאת אצלו.

קטי קטרין שטרית: אז אין בעיה, שמשרד החינוך יגיד שהוא לא מסוגל ונעביר את הסמכויות למשרד אחר.

קטי קטרין שטרית: הרבה משרדים ישמחו לקבל את הסמכויות, אבל זה לא קורה.

קטי קטרין שטרית: תנסי לפגוע בסמכות של מישהו מהמשרדים והם יקומו כמו אריות.

קטי קטרין שטרית: אבל כשאת מבקשת מהם לטפל בבעיה – הם הופכים לנמלים.

תהלה פרידמן: קטי, צריך לומר ביושר שזה מתחיל מפה.

תהלה פרידמן: אני הייתי בוועדת חוקה וראיתי שהם נלחמו כאריות להגן על המוסדות שלהם.

קטי קטרין שטרית: אני רוצה לראות שיקום אחד שיודע שיש סכנה במוסד ויגיד שהוא עומד באחריות שאם מישהו חולה אז הוא לוקח את האחריות.

קטי קטרין שטרית: אף אחד לא יעשה את זה.

תהלה פרידמן: נכון.

תהלה פרידמן: אבל בפועל לא איפשרו - - -

קטי קטרין שטרית: הם לא נלחמו על המוסדות העבריינים אלא בגדול.

קטי קטרין שטרית: אבל ברגע שהרבנים קמו ואמרו – אף אחד מהם לא אומר מילה.

תהלה פרידמן: אני חייבת לומר שהתמונה הייתה קשה מאוד ולא איפשרו פתיחת רמזור - - -

קטי קטרין שטרית: אבל ברגע שהרבנים אמרו – זהו.

קטי קטרין שטרית: זה מה שכל הזמן אמרתי - - -

תהלה פרידמן: אפרת, אתם לא סמכות אכיפה, אבל אתם עובדים בממשק מאוד צמוד מול משרד החינוך.

תהלה פרידמן: מי כמוך יודעת עד כמה זה קריטי למוכנות של רשויות מקומיות וגם של ועדת החינוך ללכת איתכם עם סגירת מוסדות – הסיפור של אכיפה שוויונית – אני אשמח לדעת מה משרד הבריאות עושה בהקשר הזה.

אפרת אפללו: אכן, זה לא בסמכות של משרד הבריאות.

אפרת אפללו: יש למשרד הבריאות סמכות בתקנות החינוך ונמצאת פה אסתי היועצת המשפטית שלנו שתוכל להגיד מתי יש למשרד הבריאות סמכות.

אפרת אפללו: לפני שאנחנו חושבים האם להפעיל את הסמכות אנחנו בקשר עם משרד החינוך ואם יש חשש שיש מוסדות שיש שם תחלואה גבוהה, לרופאים מחוזיים יש סמכות לסגור, כל זה לפני הסגר.

אפרת אפללו: לפני שהרופאים המחוזיים מפעילים את הסמכות הם כמובן ממליצים, פונים למשרד החינוך, מנהלים שיח עם הרפרנטים ועם המטה ומבררים מה אפשר לעשות, איך אפשר להאיץ את הבידוד של הכיתות הרלוונטיות שיש בהן יותר תחלואה, איך אפשר לעשות דיגום למוסדות שאנחנו חושדים שיש בהם תחלואה כדי לקטוע את השרשראות ולא להמתין.

אפרת אפללו: בתקופת הסגר אני יודעת - - -

תהלה פרידמן: רגע, עוד פעם תסבירי את התהליך.

תהלה פרידמן: אני שמעתי שבישיבת חברון בירושלים היו 90 חולים, היא לא נסגרה.

אפרת אפללו: זו ישיבה של משרד החינוך?

תהלה פרידמן: לא, זו ישיבה גבוהה.

תהלה פרידמן: אתם שומעים על מוסד שיש בו תחלואה גבוהה, מה התהליך?

אפרת אפללו: בנושא הישיבות מטפל הדסק החרדי.

אפרת אפללו: לפעמים זה מגיע לדסק חינוך ולפעמים לא.

אפרת אפללו: ברגע שיש תחלואה גבוהה במוסד של משרד החינוך או מוסד אחר של משרד העבודה והרווחה או מוסדות אחרים.

אפרת אפללו: ישיבות, ספציפית, זה פחות מגיע אלי.

אפרת אפללו: כשזה קורה אנחנו בודקים במערכות שלנו האם הנתונים נכונים, כמה מאומתים יש ומה הפוטנציאל של המבודדים וכמה נדגמים יש.

אפרת אפללו: כמובן שאנחנו מפעילים הרבה מאוד שיקול דעת כדי לראות אם יש פה קהילות קטנות או אחים שנמצאים במסגרות נוספות.

אפרת אפללו: אנחנו עובדים ביחד עם המשרדים הנוספים – ברוב המקרים זה משרד החינוך ופיקוד העורף – ומחליטים ביחד האם אנחנו שולחים דיגום לאותו מוסד כדי לקטוע את שרשראות ההדבקה בזמן ולא לחכות שהם ילכו להידגם בקהילה.

אפרת אפללו: לגבי סגירה של מוסד: אם יש תחלואה מואצת והרופא המחוזי ממליץ על סגירת המוסד, אז אנחנו מפנים זאת למשרד החינוך ומשרד החינוך פועל בהתאם.

אפרת אפללו: אני יודעת שמשרד החינוך וגם רשויות סגרו מוסדות שהייתה בהם תחלואה גבוהה.

תהלה פרידמן: אני רואה שהסמכות היא של ראש שירותי הבריאות במשרד הבריאות או רופא מחוזי.

תהלה פרידמן: ביכולת

תהלה פרידמן: כם לסגור את המקום, כולו או חלקו.

תהלה פרידמן: אני מבינה שאתם עושים את זה דרך משרד החינוך, למרות שלפי החוק יש סמכות ישירה.

אפרת אפללו: יש סמכות ישירה אבל יש גם תהליכי עבודה.

אפרת אפללו: אנחנו קודם כל מבררים עם משרד החינוך.

אפרת אפללו: ברוב המקרים משרד החינוך מגיע למסקנה לפנינו.

תהלה פרידמן: מול מי אתם עובדים במשרד החינוך?

אפרת אפללו: אנחנו עובדים אם רפרנטיות הבריאות של מחוזות משרד החינוך, עובדים עם החמ"ל המחוזי וגם עם מטה משרד החינוך.

אפרת אפללו: אנחנו מעבירים אליהם כל דגל אדום לגבי חשש התפשטות תחלואה, לצערנו אנחנו לא יודעים על הכול מיד.

תהלה פרידמן: תודה רבה.

תהלה פרידמן: נשמע את הנהגת ההורים.

תהלה פרידמן: זאב, שלום.

זאב גולדבלט: תודה רבה, אני מבקש שצופית גולן תדבר בשמי.

זאב גולדבלט: צופית היא סגנית יושב-ראש הנהגת ההורים הארצית.

תהלה פרידמן: צופית, בבקשה.

צופית גולן: שלום לכולם, חשוב לנו האמון של הציבור והאמון שלנו כהורים בצורך לשבת עם הילדים ולתפעל את הזומים במקביל, ולהיות מורה, וגננת, ואם.

צופית גולן: הכול מאוד תלוי בזה שתהיה אכיפה אחידה לכולם, שנדע שכולנו באותה סירה וכולנו עושים את המאמץ לצאת מתוך המקום הזה בצורה שוויונית.

צופית גולן: אם יש פה בתי ספר שלומדים אז ההורים יתחילו לעשות דברים, לא כי אנחנו רוצים לעבור על החוק אלא כי הילדים שלנו סובלים.

צופית גולן: אני מצטרפת לקריאה שלכם ולדבריה של קטי.

צופית גולן: אני לא מצליחה להבין את גלגול האחריות בין המשרדים.

צופית גולן: תחליטו מי צריך לאכוף ותאכפו.

צופית גולן: יש כמה דברים שחשוב לנו לדבר עליהם: כולנו מדברים על האכיפה ועל זה שצריך לצאת מזה ולעבוד באחריות.

צופית גולן: אף אחד לא עוצר לדבר על היום שאחרי.

צופית גולן: דיברו על סגר לשבועיים או שלושה, היום שאחרי התחילה לו כבר הספירה לאחור, היא התחילה ביום חמישי כשסגרו את כולנו.

צופית גולן: איך יוצאים מהסגר?

צופית גולן: זה צריך להיות ברור לכולם, שלא נצטרך להבהיר שוב ושוב שהילדים באים לפני קניונים ומסחר.

צופית גולן: החינוך הוא לפני הכול, בואו נגיד את זה כבר עכשיו, בואו נדרוש כבר עכשיו שמשרד הבריאות ומשרד החינוך יכינו תוכנית יציאה מהסגר כשברור לכולנו שהילדים באים לפני הכול.

צופית גולן: זה אומר שאם צריך לגמור לחסן את צוותי החינוך – תגמרו לחסן את צוותי החינוך.

צופית גולן: זה אומר שאם צריך לעשות בדיקות לעל-יסודי – אז כבר עכשיו להתחיל להיערך, לשווק, להחתים את ההורים.

צופית גולן: בתמורה, ברגע שהמורים מחוסנים ואנחנו מפעילים את מגן חינוך שזה מנטר את הבדיקות, אנחנו יכולים להחזיר את הילדים של החטיבות והתיכונים.

צופית גולן: חשוב לנו לחשוב כבר עכשיו להסתכל על הבגרויות בעיניים אמיתיות ולראות אם באמת ניתן לעמוד כמו שצריך וללמוד את החומר.

צופית גולן: אם לא, עכשיו לעשות את התיקונים.

צופית גולן: לא נחכה לעוד שלושה שבועות ואז נתחיל לדבר על זה.

צופית גולן: חינוך מיוחד הוא גם נושא שחשוב לנו.

צופית גולן: השביתה עדיין מרחפת בחלל האוויר.

צופית גולן: "חלל האוויר" זה מחר כי השביתה מתוכננת למחר.

צופית גולן: חינוך מיוחד עדיין לומד, ילדים בסיכון עדיין לומדים.

תהלה פרידמן: רגע, השביתה של מורי חינוך מיוחד?

צופית גולן: ארגון המורים.

צופית גולן: זה כולל את החינוך המיוחד.

זאב גולדבלט: גם הסתדרות המורים.

צופית גולן: איום שביתה מרחף מעל כולנו.

צופית גולן: אמרו קודם שהם דורשים חיסונים, התחילו לחסן את המורים, אז זה הזמן להסיר את איום השביתה.

צופית גולן: עוד בקשה: אנחנו רוצים לאפשר לילדים שמעל גיל 16 בחינוך המיוחד להתחסן.

צופית גולן: עלה פה בוועדה, זה גם הגילאים, זה גם מיגון.

צופית גולן: חשוב לנו מאוד שגם מפה תצא קריאה בנושא.

צופית גולן: אני לא רוצה שיכריחו אנשים להתחסן אבל אני כן רוצה שנותנים להם את האפשרות לכך.

צופית גולן: כרגע החינוך המיוחד עובד, אבל, בגלל כל הדיון לגבי מהות עובד חיוני ואיך נותנים לו מסגרת, ואיך נותנים לו מסגרת.

צופית גולן: אנחנו מוצאים את עצמנו עם המון משלבות שאומרים להם: הילדים שאתן מטפלות בהם הם לא בדיוק חינוך מיוחד אז אתם לא מוחרגים כעובדים חיוניים.

צופית גולן: במקרה שכזה ילדי המשלבות לא יכולים להתקבל למסגרות והתוצאה הישירה היא שאין לילדים פתרון.

צופית גולן: אם מדברים על חיסונים: לא לוקחים בחשבון את הסייעות המשלבות, את המורים של תוכנית שלבים, את כל האוכלוסייה שעוטפת את החינוך המיוחד שכבר עובד.

צופית גולן: חשוב גם להגיד שמשרד החינוך נתן אישור לחלק מהמסגרות של החינוך המיוחד לעבוד בזום בניגוד להחלטת הממשלה והכנסת.

צופית גולן: תקשיבו, אי-אפשר, אם החליטו שהילדים לומדים, אז הם לומדים.

צופית גולן: אם החליטו שצריך לתת למשלבות והמשלבות הן חלק, וזו ההנחיה, אז לא יכול להיות שהן לא תוחרגנה ולא יינתנו להם פתרונות לילדים וכתוצאה מזה שוב פעם מי שיסבול אלו הילדים.

זאב גולדבלט: בכל מה שקשור בחינוך המיוחד, אני מבקש שתהיה החלטה מידית.

זאב גולדבלט: אנחנו מדברים על דיני נפשות.

זאב גולדבלט: זה קריטי.

תהלה פרידמן: כשאתה אומר "החלטה מידית" אתה מתכוון לחיסונים, לעובדים, על מה אתה מדבר?

זאב גולדבלט: על הגדרת העובדים כחיוניים, לתת חיסונים לילדים בחינוך המיוחד.

זאב גולדבלט: כל הדברים שהעלתה צופית הם קריטיים ויש להנחות את משרדי הממשלה – הבריאות והחינוך – שיפעלו באופן מידי.

זאב גולדבלט: אנחנו מדברים בדיני נפשות בצורה המילולית של המילה.

זאב גולדבלט: השבתת החינוך המיוחד על ידי הסתדרות המורים – מדובר פה על מחר בבוקר.

תהלה פרידמן: תודה רבה, אני מסכימה לגמרי.

צופית גולן: אני מדייקת: לא בכל הרשויות יש בעיה, בחלק מהרשויות יש בעיה.

קטי קטרין שטרית: את צודקת, וזה בדיוק התפקיד של משרד החינוך והרשויות.

תהלה פרידמן: אנחנו נשמח לקבל ממשרד החינוך מה קורה עם החינוך המיוחד והמשלב בעיקר.

תהלה פרידמן: גם אני קיבלתי פניות כאלו.

תהלה פרידמן: נושא המשולבים הוא תמיד הנקודה החלשה.

תהלה פרידמן: תודה לצופית וזאב.

תהלה פרידמן: מכיוון שהוזכר עניין השביתה אני רוצה לשמוע מעורך הדין מאיר אסרף, נציג הסתדרות המורים.

מאיר אסרף: אני איתכם, מעביר את רשות הדיבור ליפה בן דוד.

תהלה פרידמן: טוב, יפה עדיין לא איתנו.

תהלה פרידמן: נצביע עכשיו כדי שלא נשכח.

תהלה פרידמן: סליחה, רם שפע רוצה להגיד משהו.

רם שפע: תהילה, תודה עבור ניהול הדיון.

רם שפע: הכלים מאוד מועטים אבל אני חושב שהגופים לפחות מנסים לעשות את מה שהם צריכים כדי לאכוף.

רם שפע: שני דגשים: כמו בכל דבר בחיים תמיד מקפידים בהתחלה ולאט-לאט יש התרופפות.

רם שפע: אני אומר את זה גם לליליאן, גם ללירן, גם למשרד הבריאות.

רם שפע: כולם צריכים לוודא שגם בימים הקרובים אנחנו ממשיכים לשמור שהסגר על מערכת החינוך נשאר אפקטיבי.

רם שפע: הדבר השני, בהמשך לדבריה של צופית: אנחנו חייבים להתחיל לבחון את הצעדים לקראת השלב הבא.

רם שפע: יש לעשות זאת בזהירות ותוך כדי מעקב אחר הנתונים אבל יש להתכונן.

רם שפע: ככל שהסגר יהיה רק שבועיים אז זה אומר שכבר בשבוע הבא נצטרך להבין איך יוצאים ממנו.

רם שפע: אני מבטיח לכם שוועדת החינוך תתעסק בזה.

רם שפע: אנחנו נקיים דיון גם בשבוע הבא ונתחיל לראות איך עושים את כל מה שאפשר.

רם שפע: נושא החיסונים: כולנו צריכים לוודא, זה אומנם שלב ראשון אבל משמעותי.

רם שפע: מילה טובה לשלטון המקומי שמייצג נאמנה את ערך השוויון ולוודא שהדברים מתנהלים כמו שצריך, אני חושב שזה משמעותי.

רם שפע: זהו, תודה רבה לכם.

תהלה פרידמן: רם סיכם באופטימיות.

תהלה פרידמן: אני אסכם ואומר שדעתי פחות נוחה ממה ששמענו.

תהלה פרידמן: התחושה שלי היא שהמשטרה אוכפת אבל די בעצלתיים ולא באופן נחוש.

תהלה פרידמן: גם האמירה של משרד החינוך שאין לו כלים לשלול תקציבים ממוסדות שמפירים באופן כרוני את ההנחיות – בעיני זו אמירה - - -

משה טור פז: יש לו כלים והוא בוחר לא להשתמש בהם.

תהלה פרידמן: כן, זו הגדרה טובה יותר.

תהלה פרידמן: משרד החינוך בוחר לא להשתמש בכלים שיש לו כדי לשלול תקציב ממוסדות שמפירים את ההנחיות באופן כרוני.

תהלה פרידמן: בעיני זה בעייתי מאוד.

תהלה פרידמן: אנחנו בפגרת בחירות אז הדיונים שלנו ספורדיים.

תהלה פרידמן: ככל שוועדת ההסכמות תתיר לנו, אני לפחות אבקש שיאפשרו לנו המשך מעקב על נושא האכיפה.

תהלה פרידמן: אני חושבת שזה קריטי עבור אמון הציבור והאפקטיביות של הסגר.

תהלה פרידמן: זה אומר שאנחנו נחזור לנציגי המשטרה כדי לבדוק מה נעשה ואנחנו נחזור גם למשרד החינוך וננסה לקבל תשובות מדרג גבוה יותר על אפשרות לשנות את המדיניות הזו של אי-שלילת תקצוב ממוסדות.

תהלה פרידמן: כאמור, מדובר בפיקוח נפש וזה מצב לא סביר שהמדינה מפירה את החוקים של עצמה או מתקצבת הפרה כרונית של החלטותיה שלה.

תהלה פרידמן: אנחנו נעבור להצבעה, היועצת המשפטית של הוועדה רוצה להסביר?

 << דובר >> מירב ישראלי: אנחנו מצביעים היום על תיקון מספר 16 ותיקון מספר 17 לתקנות.

 << דובר >> מירב ישראלי: אנחנו לא קוראים את הנוסח כי מדובר ברשימת יישובים, הרשויות הירוקות והצהובות כפי שהן היו בזמן תיקון מספר 16 ו-17.

תהלה פרידמן: הסיבה שאנחנו מצביעים היא שדוחות שניתנו אז, אם לא נאשר רטרו-אקטיבית, הדוחות יפקעו.

תהלה פרידמן: אם לא נאשר את הרמזור וינתנו דוחות על פיו אז זה יפקע.

תהלה פרידמן: מי בעד אישור תיקונים 16 ו-17 לתקנות?

תהלה פרידמן: מי נגד?

תהלה פרידמן: מי נמנע?

תהלה פרידמן: אושר.

תהלה פרידמן: אושר פה-אחד.

תהלה פרידמן: אני מבינה שיפה בן דוד בזום, נשמח לשמוע אותך.

קטי קטרין שטרית: הערה קטנה: אני חושבת שחשוב אחרי פתיחת הסגר להתחיל לחשוב על תוכנית.

קטי קטרין שטרית: שלא נמצא את עצמנו שוב בפני מצב שמשרד החינוך אומר שהוא לא ידע.

קטי קטרין שטרית: יש בעיה היום כמעט בכל בתי הספר בארץ, להוציא בתי ספר שיש להם תוכנית מיוחדת, דווקא בתי הספר של החינוך המיוחד ששם יש התייחסות גדולה יותר לרגשות ולתסכולים.

קטי קטרין שטרית: זו הייתה שנה מאוד מאוד קשה, בעיקר לילדים שנקלטו במסגרות של מעבר – מהגן ליסודי, מהחטיבה לתיכון – אני מקבלת את זה לגבי הרבה מאוד ילדים שזקוקים לתוכניות מיוחדות כדי לנסות להעביר אותם את השלב הזה שקרה משהו בעולם ואנחנו עכשיו לקראת פתרון.

קטי קטרין שטרית: עבדנו על זה בוועדה אחרת לגבי הפסיכולוגים.

קטי קטרין שטרית: אני לא יודעת כמה אתם יודעים, אבל הייתה רפורמה, רוצים להחיל רפורמה שתזיק מאוד לפסיכולוגים.

קטי קטרין שטרית: אני נמצאת בקשר הדוק איתם ואעשה את הכול כדי שהפסיכולוגים ייכנסו למסגרות החינוכיות ויתחילו לתת פתרונות.

קטי קטרין שטרית: יש הרבה מאוד משפחות שעומדות בפני מצוקות קשות מאוד.

קטי קטרין שטרית: כרגע עוד לא רואים את זה.

קטי קטרין שטרית: שמעתי את יושב-ראש איגוד הפסיכיאטרים שאומר: "המגיפה שתבוא אחרי המגיפה היא הרבה יותר קשה".

קטי קטרין שטרית: כרגע אנשים עסוקים בהישרדות, בלשמור על הבריאות, לשמור על מקום העבודה.

קטי קטרין שטרית: כרגע לא מתייחסים למה שיהי אחרי.

קטי קטרין שטרית: אחרי הקורונה תהיה לנו בעיה קשה.

קטי קטרין שטרית: אני חושבת שמעכשיו צריך לצאת בקריאה להכין תוכנית, שלא נגיד אחר כך שלא ידענו ולא אמרו לנו.

קטי קטרין שטרית: יש לאגד את כל המשרדים שנוגעים בתחום ולהכין תוכנית מבעוד מועד.

קטי קטרין שטרית: יש ילדים שזקוקים לזה.

תהלה פרידמן: אני מצטרפת לדברייך.

תהלה פרידמן: נדמה לי שראינו ביחד את הנתונים על הפסיכולוגים החינוכיים ועל התקנים הלא-מאוישים.

תהלה פרידמן: כל המעטפת שמלווה את החינוך, המעטפת הרגשית שאחנו נזדקק לה בוודאי.

קטי קטרין שטרית: אני אעלה את זה גם, כל אחד מאיתנו צריך להעלות את זה בוועדות שהוא נמצא בהן – בריאות, כספים, חינוך –האחריות היא על בית הנבחרים.

קטי קטרין שטרית: אני לא אומרת שאחרים אשמים, אני רוצה לוודא שהדבר ייעשה, כדי שהוא ייעשה אנחנו צריכים לעבוד קשה, להיות נחושים ולהתמיד.

תהלה פרידמן: מסכימה, תודה רבה.

תהלה פרידמן: יפה בן דוד, שלום, מה לגבי איום השביתה.

יפה בן דוד: הייתי שמחה לשחרר את איום השביתה, אנחנו לא צמאים להשבית, בטח לא את מערכת החינוך המיוחד.

יפה בן דוד: יש עדיין עובדי הוראה במערכת החיסון המיוחד שלא חוסנו ולכן כרגע אנחנו לא מסירים את איום השביתה.

תהלה פרידמן: את יודעת לתת לנו נתונים, איפה הדברים עומדים?

יפה בן דוד: ראו, על פי מה שבדקנו יש מקומות שחוסנו גם במסגרת הרשויות, כמו גנבים בלילה, הרבה ראשי רשויות הצטרפו אלינו וחיסנו את עובדי ההוראה בחינוך המיוחד.

יפה בן דוד: לפי בדיקה שלנו מול המורים, שלחנו להם סמס וביקשנו לדעת מי רוצה להתחסן ולא חוסן, עד לפני יומיים קיבלנו שקרוב ל-40% מצוותי החינוך המיוחד חוסנו.

יפה בן דוד: היום נבצע בדיקה נוספת.

יפה בן דוד: אנחנו נגבה כל עובד הוראה שלא יגיע לעבוד בהיעדר חיסון.

תהלה פרידמן: הורים ירצו לדעת אם יש לימודים מחר.

תהלה פרידמן: מה התשובה?

יפה בן דוד: שיגידו למשרד הבריאות שיש לו עוד יום לחסן את עובדי ההוראה.

יפה בן דוד: הטענה לא צריכה להיות מופנית כלפינו.

תהלה פרידמן: אני לא באה בטענה, אני שואלת האם הורים בתל אביב יכולים לדעת שיש לימודים?

יפה בן דוד: אין אף מקום שבו יש 100% חיסון של עובדי הוראה.

יפה בן דוד: גם בתל אביב, כאשר חיסנו עובדי הוראה, זה לא היה רק לחינוך המיוחד, זה היה לכולם.

יפה בן דוד: אנחנו מבקשים תיעדוף מידי לעובדי החינוך המיוחד.

יפה בן דוד: לא מדובר בכמויות גדולות של אנשים.

קטי קטרין שטרית: יפה, הם התחילו לחסן היום.

יפה בן דוד: התחילו לחסן, אבל אני לא מדברת כרגע רק על החינוך המיוחד.

יפה בן דוד: הם התחילו לחסן את כלל המורים.

יפה בן דוד: אנחנו מבקשים לתעדף את המורים של החינוך המיוחד כי הם עובדים גם בסגר.

יפה בן דוד: את שאר המורים יש לחסן כדי שנוכל להחזיר את כל צוותי ההוראה כשייגמר הסגר.

יפה בן דוד: אם לא יחסנו את כולם אנחנו לא נחזור לעבוד לאחר הסגר.

תהלה פרידמן: יש חדר מצב?

תהלה פרידמן: מדובר בנושא קריטי, מתי תודיעו?

יפה בן דוד: מי שצריך להקים חדר מצב הוא משרד החינוך.

יפה בן דוד: החינוך המיוחד במשרד החינוך היה צריך להקים חדר מצב ולבדוק מי המורים שהתחסנו ובאלו מקומות.

יפה בן דוד: זה לא תפקידו של איגוד מקצועי לבדוק איפה התחסנו ואיפה לא.

יפה בן דוד: אני עושה את העבודה כי אני רוצה לבדוק אצלנו מה קורה, אני חושבת שאנחנו מגלים אחריות רבה יותר מכל אחד אחר.

תהלה פרידמן: איני בוויכוח הזה, אני רק שואלת את עצמי מה אנחנו אומרים להורים, זה הכול.

קטי קטרין שטרית: אני מסתכלת על הודעה שיצאה ממשרד החינוך.

קטי קטרין שטרית: הם לא בודקים אם אתה מורה לחינוך מיוחד או מורה רגיל.

קטי קטרין שטרית: כל מי שמגיע ואומר שהוא מורה, מתחסן.

תהלה פרידמן: היא צודקת, אבל איך הורים יידעו אם יש לימודים או לא.

קטי קטרין שטרית: לא מתעדפים את המורים בחינוך המיוחד, מחסנים את כל עובדי ההוראה.

תהלה פרידמן: אני מודאגת לגבי הורים שלא יודעים אם יש מסגרת מחר.

תהלה פרידמן: מי במשרד החינוך יידע לומר לנו זאת, האם יש חדר מצב?

קטי קטרין שטרית: אולי משרד הבריאות יודע.

תהלה פרידמן: מישהו צריך להוות כתובת עבור ההורים.

תהלה פרידמן: אפרת, את יודעת לומר לנו?

אפרת אפללו: זה פשוט נורא לדבר בזום, אני כבר עשר דקות מבקשת מכם לדבר.

יפה בן דוד: דוקטור אפללו, מה יגידו המורים?

אפרת אפללו: יפה, די - - -

קטי קטרין שטרית: כשיפה הייתה על הקו - - -

אפרת אפללו: יפה, אנחנו בפול גז יחד עם משרד החינוך.

אפרת אפללו: יש תהליכים, להשבית מחר זה יהיה פשוט אסון וזה יהיה לא הוגן כי שני המשרדים עובדים באטרף מיום חמישי כבר על הרשימות, על בניית המערכות, אל תעשי ככה, אני אומרת לך אמיתי.

אפרת אפללו: אני ישבתי ובדקתי תיעדוף חיסונים.

אפרת אפללו: אמרתי שחייבים להתחיל.

אפרת אפללו: משרד החינוך התחיל להעביר היום.

אפרת אפללו: התחילו כבר להעביר לנו הבוקר לפי תיעדופים של חינוך מיוחד ונוער בסיכון.

אפרת אפללו: הכול על פי מה שנקבע בוועדת חיסונים, גם לפי מה שאת מכירה.

אפרת אפללו: מדובר בגופים גדולים, צריך לתאם את העבודה מול קופות החולים.

אפרת אפללו: המורים יקבלו הודעה, אני יודעת שיצאה הודעת דובר של משרד הבריאות אבל אני צריכה לבדוק כי זה לא בדיוק התהליך שנסגר מול הקופות, תכף אבדוק את העניין הזה.

אפרת אפללו: המורים יקבלו הודעה, אנחנו מזרימים לקופות לפי תיעדופים.

אפרת אפללו: כמובן שנדאג שזה יהיה קודם כל למורים של החינוך המיוחד והנוער בסיכון שכבר מלמדים.

אפרת אפללו: עד תחילת שבוע הבא אנחנו נסיים לחסן את כל המורים שרוצים, זו גם בקשה של משרד החינוך.

אפרת אפללו: אנחנו על זה, אני לא ישנה בלילה כי אני על זה.

אפרת אפללו: זה לא הוגן להגיד להורים שיש שביתה כי משרד הבריאות והחינוך לא מטפלים.

אפרת אפללו: זה פשוט לא הוגן, אנחנו לא ישנים בלילה כדי לטפל בזה.

יפה בן דוד: תאמיני לי שגם אני לא ישנה.

אפרת אפללו: בסדר, כולנו לא ישנים.

אפרת אפללו: אבל זה לא הוגן להגיד להורים לא לבוא מחר.

יפה בן דוד: בואי לא נדבר על הגינות.

יפה בן דוד: נתחיל מזה שאל תדברו על הגינות.

יפה בן דוד: מי שנמצא בקו האש אלו צוותי החינוך המיוחד.

יפה בן דוד: מי כמוך יודע שבחינוך המיוחד לא יכולים לממש את כל ההנחיות שמעביר משרד החינוך.

יפה בן דוד: אין שמירת מרחק, אין - - -

תהלה פרידמן: אבל יפה - - -

אפרת אפללו: אבל ברגע - - -

תהלה פרידמן: אין מחלוקת, כולם מסכימים.

אפרת אפללו: אנחנו מסכימים, אנחנו כבר על זה.

יפה בן דוד: - - - ולגננות שעובדות בחינוך המיוחד ותגידי להן שלא הוגן שהן תשבותנה למרות שלא חוסנו.

אפרת אפללו: אבל כבר התחילו לקבל, זה כבר מטופל.

אפרת אפללו: זה לא משהו שקורה מהרגע להרגע.

יפה בן דוד: דוקטור אפללו, "מטופל" זה כשמזריקים להם, כשהמזרק ננעץ בגוף שלהם.

יפה בן דוד: לא כל מה שאומרים שיהיה.

תהלה פרידמן: יפה, איום השביתה נועד כדי להשיג את מה שהשגתם, את זה שמשרד החינוך והבריאות באטרף על הדבר הזה.

תהלה פרידמן: אני מבינה שהנתונים לא מעודכנים עד הסוף אבל אנחנו בתוך תהליך.

תהלה פרידמן: אולי תתנו עוד כמה ימים, זה קריטי עבור ההורים לדעת מה קורה עם המסגרות.

יפה בן דוד: תהילה, תכף אתן את הנתונים ותגידי מה קריטי ולא קריטי.

יפה בן דוד: חברים, הנושא של האיום - - - אנחנו רוצים את הביצוע.

יפה בן דוד: עם כל הכבוד להחלטות, אם לא היינו מכריזים על סכסוך עבודה אז היינו נשארים ברשימת הממתינים.

תהלה פרידמן: צודקת.

יפה בן דוד: בואו נתקדם: מבחינה מוסרית לא אגיד למי שלא חוסנה שתגיע למקום העבודה.

יפה בן דוד: אגבה כל אחת שלא תגיע למקום העבודה כי היא לא חוסנה, שיהיה ברור.

תהלה פרידמן: אם אני מבינה נכון, זה לא אותו דבר כמו לאיים בשביתה.

תהלה פרידמן: את אומרת שאם יהיה מורה שיבחר לא להגיע הוא יגובה.

יפה בן דוד: לא, לא, לא.

יפה בן דוד: תקשיבו, המספרים גבוהים, כרגע, עד לפני יומיים, מבדיקה שאנחנו עשינו – אף על פי שמשרד החינוך היה צריך לעשות אותה – שלחנו סקר לעובדי החינוך המיוחד ועולה נתון שחוסנו כ-40%.

יפה בן דוד: מתוך ה-60% הנותרים 80% רוצים להתחסן ולא מחסנים אותם.

יפה בן דוד: אני אומרת, יש עדיין אפשרות לחסן את צוותי ההוראה בחינוך המיוחד.

יפה בן דוד: לא מדובר במסה קריטית, האנשים האלה מסכנים את עצמם ואני מודה לאל כל יום על זה שלא קורה אסון בחינוך המיוחד, שמישהי לא נדבקת.

יפה בן דוד: אני לא מוכנה לקחת אחריות ולא מוכנה לסכן את ציבור עובדי ההוראה בחינוך המיוחד.

יפה בן דוד: על מנת לסבר את האוזן: אנחנו בדקנו בלמעלה מ-45 בתי ספר של לקויות למידה מורכבות.

יפה בן דוד: לבתי הספר הללו מגיעים 25%–30% בלבד של תלמידים ומורים.

יפה בן דוד: הסיבות להיעדרות: טרם חוסנו, אין סידור לילדים הקטנים.

יפה בן דוד: אי-אפשר לבקש מצוותי ההוראה בחינוך המיוחד להגיע למקום העבודה כאשר אין סידור לילדים הקטנים שלהם מתחת לגיל שלוש.

יפה בן דוד: חברים, הם לא יזרקו את הילדים שלהם בשביל לבוא לעבודה.

תהלה פרידמן: אין לנו מחלוקת עם הדבר הזה.

יפה בן דוד: בסדר, אז תראו מה קורה.

יפה בן דוד: שלא תחשבו שיש התייצבות של 100% מהתלמידים.

יפה בן דוד: פניתי למשרד החינוך ואמרתי: אתם רואים מה המצב בקלות, מה זה קלות?

יפה בן דוד: זה ילד שיכול לתפקד ונמצא בכיתת חינוך מיוחד בתוך בית ספר רגיל.

יפה בן דוד: ביקשנו ממשרד החינוך שילמדו מהסגר הקודם, שיבדקו את אחוז הנוכחות של הילדים ושל המורים.

יפה בן דוד: אולי להם אפשר לתת את הלמידה מרחוק.

יפה בן דוד: משרד החינוך לא הסכים ואני היום דיברתי עם השר ואמרתי שחייבים לחשוב על הנושא הזה.

יפה בן דוד: מתוך שמונה ילדים בכיתה שכזו מגיעים שני ילדים.

יפה בן דוד: המורה עובדת עם שני תלמידים אבל שישה ילדים אחרים לא מקבלים כלום כי היא לא יכולה להיות גם וגם.

יפה בן דוד: זה מה שאמרנו, בואו ניתן מענה לכולם.

יפה בן דוד: אני לא מבינה את העיקשות הזו שלא תורמת לאף אחד.

יפה בן דוד: לא למורים שמסכנים את עצמם - - -

תהלה פרידמן: לי נראה שכרגע אין עיקשות אלא יש הבנה שכרגע זה מה שצריך לעשות.

תהלה פרידמן: אינה ממשרד החינוך, בבקשה.

אינה זלצמן: השר והמנכ"ל דיברו מעל כל במה על נושא החיסונים.

אינה זלצמן: הפרטנרים שלנו במשרד הבריאות והקופות עובדים על החיסונים.

אינה זלצמן: יצאנו בהודעות למורים בכל המגזרים על מנת שיוכלו להירשם.

אינה זלצמן: קופות החולים פונות אליהם באופן אישי.

אינה זלצמן: מדובר במערך שעוד ילמדו אותו בעולם, איך אנחנו מגיעים לכל מורה.

אינה זלצמן: נתנו תיעדוף למורים שעובדים עם חינוך מיוחד ונוער בסיכון.

אינה זלצמן: החשיבה על ביטחון המורים היא מה שעומד לנגד עיננו.

אינה זלצמן: המבצע הזה הוא מבצע שכולם מגויסים אליו.

אינה זלצמן: המורים כבר החלו, יש לנו רשימות מסודרות, יש מוקד מידע של פניות משרד החינוך *6552 מי שמעוניין יכול לפנות.

אינה זלצמן: הכול נמצא פה במבצע שנותן מענה למורים ונותן להם את היכולת להתחסן.

אינה זלצמן: המורים הם ה-VIP שלנו וכך צריך להיות.

תהלה פרידמן: למיטב הבנתי המצב הוא שמורה שלא חוסן ויבחר שלא יגיע – יגובה על ידי הארגון.

תהלה פרידמן: אני מקווה שהמשמעות היא ששאר המורים כן יגיעו.

אינה זלצמן: לא הבנתי את האמירה שלך.

תהלה פרידמן: ככה אני מבינה את הדברים של יפה.

תהלה פרידמן: אני מבינה שאתם מתקדמים במהירות.

אינה זלצמן: אנחנו כבר בתוך המהלך.

תהלה פרידמן: אני קוראת מכאן לעובדי ההוראה ליצור קשר עם מוקד משרד החינוך.

תהלה פרידמן: אני מקווה שבימים הקרובים ועד סוף השבוע נראה השלמה של המהלך.

תהלה פרידמן: תודה רבה על העבודה המאומצת שלכם.

תהלה פרידמן: אני מקווה שנוכל לומר עד סוף השבוע שרוב עובדי ההוראה, בוודאי אנשי החינוך המיוחד מחוסנים.

תהלה פרידמן: תודה רבה, הישיבה נעולה.